**Rdeči križ Slovenije in FACE 2016**

Slovenija letos gosti srečanje velike evropske družine Rdečega križa in Rdečega polmeseca s konvencijo FACE 2016.

**Kaj je FACE - First Aid Convention in Europe?**

To je mednarodna javna prireditev nacionalnih društev Rdečega križa in Rdečega polmeseca, ki vsako leto gostuje v drugi državi in poteka že od leta 1987 dalje. Njen osnovni namen je skrb za poslanstvo, razvoj in zavedanje pomena prve pomoči. Sodelujočim nacionalnim društvom Rdečega križa in Rdečega polmeseca omogoča izmenjavo znanj, izkušenj in dobrih praks o prvi pomoči.

**Prireditev bo potekala od 30. junija do 2. julija 2016 v Ljubljani.**

Organizator prireditve FACE 2016 je Rdeči križ Slovenije v sodelovanju z Upravo RS za zaščito in reševanje ter Mestno občino Ljubljana. Ponosni smo, da bo prireditev potekala pod častnim pokroviteljstvom **predsednika Republike Slovenije Boruta Pahorja**.

Sodelovalo bo več **kot 550 udeležencev** – članov ekip prve pomoči, sodnikov, maskerjev poškodb, imitatorjev poškodb (poškodovancev) in statistov ter številni prostovoljci. Ekipe prve pomoči bodo svoje znanje in veščine nudenja prve pomoči prikazale na 10-tih različnih delovnih mestih v mestnem središču Ljubljane, na katerih bodo simulirane različne nesreče, z realno prikazanimi poškodbami, na imitatorjih poškodb.

Sodelovale bodo ekipe prve pomoči Rdečega križa in Rdečega polmeseca iz naslednjih držav:

**Albanija, Avstrija, Bosna in Hercegovina, Črna gora, Hrvaška, Irska, Italija, Kazahstan, Kirgizistan, Latvija, Makedonija, Nemčija, Norveška, Poljska, Romunija, Slovaška, Srbija in Švica.**

Kot 21. ekipa bo izven konkurence sodelovala tudi Ekipa prve pomoči Mestne občine Ptuj 1, ki je na lanskem državnem preverjanju usposobljenosti ekip prve pomoči Civilne zaščite in Rdečega križa zaseda 1. mesto in bo drugo leto Slovenijo zastopala na FACE 2017.

FACE 2016 bo potekala v okviru dogodkov obeležitve 150. letnice delovanja Rdečega križa na Slovenskem. Poleg preverjanja usposobljenosti ekip prve pomoči se bo v času prireditve odvilo tudi več vzporednih dogodkov, od simpozija za strokovno javnost, predstavitev ter razni programi za goste in vabljene.

Prilagamo program prireditve in pa zemljevid delovnih mest, zabavnih mest in počivališč, ki si sledijo v vrstnem redu od številke 1 do številke 23.

**Vljudno vabljeni.**